În urma acestei victorii, coroborate cu rezultatele din celelalte partide jucate la aceeași oră, ”câinii” au scăpat de retrogradarea directă și vor juca la baraj împotriva celor de la Csikszereda.
Tehnicianul Zeljko Kopic a trăit la intensitate maximă întâlnirea Dinamo – UTA 2-0, din ultima etapă a play-out-ului din SuperLiga, iar în minutele de prelungire a avut probleme de sănătate spre îngrijorarea celor din staff.
În minutele de prelungire, unele care în ultima jocuri le-au dat mari bătăi de cap ”câinilor”, croatul s-a simțit rău, în ciuda faptului că echipa sa controla jocul împotriva arădenilor și era foarte aproape de salvarea directă de la retrogradare.
Însă, situația tensionată din ultima perioadă și-a spus cuvântul și Kopic a clacat. El s-a pus în genunchi la marginea terenului și s-a ținut cu mâna de cap. Un membru al staff-ului a văzut momentul și i-a adus imediat o sticlă cu apă.
Zeljko Kopic a luat o gură de apă și s-a ridicat în picioare, chiar dacă situația se vedea că nu este una bună. Cu toate acestea, croatul a făcut semne că totul este în regulă, dar medicul lui Dinamo a rămas aproape de el până la ultimul fluier al arbitrului Istvan Kovacs.
La finalul meciului Dinamo – UTA Arad, Zeljko Kopic s-a arătat bucuros de victorie, însă a atras atenția asupra faptului că nu s-a realizat decât un prim pas pentru salvarea de la retrogradare.
”Un joc bun în primele 30 de minute. Am meritat victoria. Nu am urmărit celelalte meciuri, m-am concentrat doar pe acest meci. Treaba nu e încheiată. Sunt fericit pentru victoria de azi, dar treaba nu e gata. Mai avem barajul.
Despre Edgar Ie nu pot sa spun nimic. Nu vreau sa vorbesc despre acest subiect azi și nu avem ce să clarificam. De mâine putem vorbi, azi discutam doar despre meci. Deocamdată nu am ce sa clarific”, a declarat croatul.
Ultima etapă a play-out-ului din SuperLiga a propus un final cu adevărat nebun. Toate echipele implicate în luptă au tremurat serios, dar în cele din urmă au retrogradat direct FC U Craiova și FC Voluntari.
După această victorie, coroborată și cu celelalte rezultate din ultima etapă a play-out-ului, Dinamo va juca la baraj cu Csikszereda. Meciul tur va avea loc vineri, 17 mai, sau luni, 20 mai, de la ora 20:00. Ulterior, o săptămână mai târziu, se va disputa returul.
Arbitrul Istvan Kovacs a avut două decizii la limită în repriza secundă a întâlnirii de pe Arcul de Triumf. Mai întâi a dictat un penalty pentru Dinamo, dar după ce a revăzut faza la VAR a mutat lovitura în afara careului.
Cel mai bine cotat arbitrul român al momentului nu a ezitat nicio secundă să-l elimine pe atacantul arădenilor Imoh Ezekiel. Acesta a avut o intrare violentă asupra lui Răzvan Patriche și a văzut al doilea cartonaș galben.